ฐานะทางการเงิน

  สินทรัพย์รวม

  สินทรัพย์รวมของบริษัทและบริษัทย่อย ณ สิ้นปี 2545 เพิ่มขึ้น 1,388.09 ล้านบาท (เพิ่มขึ้นจากปี
  2544 คิดเป็นร้อยละ 63.16) ณ สิ้นปี 2546 เพิ่มขึ้น 3,034.63 ล้านบาท (เพิ่มขึ้นจากปี
  2545 ร้อยละ 84.63) ณ สิ้นปี 2547 เพิ่มขึ้น 2,626.07 ล้านบาท (เพิ่มขึ้นจากปี 2546
  ร้อยละ 39.67) ส่วน ณ สิ้น ปี 2548 เนื่องจากการเปลี่ยนแปลงสถานะของบริษัท พรีบิลท์
  จำกัด (มหาชน) จากบริษัทย่อยเป็นบริษัทร่วม ทำให้งบการเงินไม่รวมสินทรัพย์ของบริษัท พรีบิลท์
  จำกัด (มหาชน) แต่สินทรัพย์รวมยังคงเพิ่มขึ้น 1,044.95 ล้านบาท (เพิ่มขึ้นจากปี 2547
  ร้อยละ 11.30) โดยร้อยละ 6.54 ของสินทรัพย์รวมเป็นสินทรัพย์ที่มีสภาพคล่อง อันรวมถึง
  เงินลงทุนระยะสั้น และมูลค่างานที่เสร็จยังไม่ได้เรียกเก็บ

  ส่วนประกอบของสินทรัพย์

-   สินค้าคงเหลือ

  สินค้าคงเหลือสุทธินั้นเป็นส่วนประกอบหลักของสินทรัพย์รวม โดยบริษัทมีสินค้าคงเหลือเท่ากับ
  2,530.21 ล้านบาท ณ สิ้นปี 2545 (คิดเป็นร้อยละ 70.56 ของสินทรัพย์รวม), เท่ากับ
  3,922.45 ล้านบาท ณ สิ้นปี 2546 (คิดเป็นร้อยละ 59.25 ของสินทรัพย์รวม), เท่ากับ
  5,759.74 ล้านบาท ณ สิ้นปี 2547 (คิดเป็นร้อยละ 62.29 ของสินทรัพย์รวม) และเท่ากับ
  8,811.41 ล้านบาท ณ สิ้นปี 2548 (คิดเป็นร้อยละ 85.62 ของสินทรัพย์รวม)
  โดยส่วนใหญ่ของสินค้าคงเหลือ ได้แก่ ที่ดิน ที่ดินและสิ่งปลูกสร้าง ส่วนปรับปรุงที่ดิน
  งานระหว่างก่อสร้าง และงานสาธารณูปโภคในโครงการต่างๆ

  สินค้าคงเหลือในส่วนที่เป็นที่ดินเพิ่มขึ้นอย่างต่อเนื่องจาก 2,016.73 ล้านบาท ณ สิ้นปี 2545,
  เป็น 3,259.38 ล้านบาท ณ สิ้นปี 2546, เป็น 3,938.98 ล้านบาท ณ สิ้นปี 2547 และเป็น
  4,972.93 ล้านบาท ณ สิ้นปี 2548
  โดยการเพิ่มขึ้นของที่ดินนั้นเป็นไปตามการเติบโตของธุรกิจที่มีอย่างต่อเนื่อง
  อย่างไรก็ตามในการซื้อที่ดินเปล่าจะกระทำด้วยความระมัดระวังโดยพิจารณาสภาพตลาดเป็นหลัก
  บริษัทจะพิจารณาสภาพตลาดอย่างใกล้ชิดเพื่อปรับเปลี่ยนนโยบายการครอบครองที่ดินเปล่าได้ทันทีเมื่อตลาดเริ่มเปลี่ยนแปลงและมองเห็นโอกาสทางธุรกิจในอนาคต

  สำหรับสินค้าคงเหลือในส่วนที่เป็น ที่ดินพร้อมสิ่งปลูกสร้าง ส่วนปรับปรุงที่ดิน งานระหว่างก่อสร้าง
  และงานสาธารณูปโภคนั้นเพิ่มขึ้นอย่างต่อเนื่องเช่นกัน โดย ณ สิ้นปี 2545 เท่ากับ 421.03
  ล้านบาท, ณ สิ้นปี 2546 เท่ากับ 554.43 ล้านบาท, ณ สิ้นปี 2547 เท่ากับ 1,639.86
  ล้านบาท และ ณ สิ้นปี 2548 เท่ากับ 3,603.48 ล้านบาท
  สินค้าคงเหลือในส่วนดังกล่าวเพิ่มสูงขึ้นมากนับแต่ปี 2547 ซึ่งเพิ่มขึ้นจากปี 2546 เท่ากับ
  1,085.43 ล้านบาท เนื่องจากราคาวัสดุก่อสร้างได้มีการปรับตัวสูงขึ้นมาก
  บริษัทจึงได้เพิ่มสัดส่วนบ้านสร้างเสร็จก่อนขายเป็นร้อยละ 60-80
  เพื่อป้องกันปัญหาการขาดแคลนวัสดุและสามารถควบคุมต้นทุนในการก่อสร้างได้ ส่วน ณ สิ้นปี
  2548 เพิ่มขึ้นจากสิ้นปี 2547 เท่ากับ 1,963.62 ล้านบาท
  เนื่องจากบริษัทได้บันทึกที่ดินและสิ่งปลูกสร้างซึ่งกองทุนรวมอสังหาริมทรัพย์
  (ที่บริษัทเป็นผู้ถือหน่วยลงทุน) ได้ประมูลซื้อจากกรมบังคับคดีเป็นส่วนหนึ่งของสินค้าคงเหลือ
  เป็นจำนวนเงินรวม 484.93 ล้านบาท ถ้าไม่รวมที่ดินและสิ่งปลูกสร้างนี้
  สินค้าคงเหลือในส่วนปรับปรุงที่ดิน งานระหว่างก่อสร้าง
  และงานสาธารณูปโภคนั้นจะเพิ่มขึ้นเท่ากับ 1,478.69 ล้านบาท

-   เงินลงทุนในบริษัทย่อยและบริษัทร่วม

  เงินลงทุนในธุรกิจพัฒนาอสังหาริมทรัพย์

  จากการที่บริษัทประสบความสำเร็จในธุรกิจพัฒนาอสังหาริมทรัพย์
  ดังนั้นจึงได้มุ่งเน้นการขยายฐานการลงทุนในธุรกิจพัฒนาอสังหาริมทรัพย์เป็นส่วนใหญ่
  จะเห็นได้จาก

  - ในปี 2545 ได้ลงทุนในบริษัท เอเชี่ยน พร็อพเพอร์ตี้ (ลาดพร้าว) จำกัด เป็นมูลค่า 212.30
  ล้านบาท คิดเป็นสัดส่วนการลงทุนร้อยละ 82.86 และเพิ่มสัดส่วนการลงทุนเป็นร้อยละ 99.99
  ในปี 2546

  - ในปี 2546 ได้ลงทุนในบริษัท เอเชี่ยน พร็อพเพอร์ตี้ (กรุงเทพ) จำกัด เป็นมูลค่า 20.02
  ล้านบาท คิดเป็นสัดส่วนการลงทุนร้อยละ 99.99 นอกจากนี้ยังลงทุนโดยจัดตั้งบริษัท สุขุมวิท
  เรสซิเดนซ์ จำกัด, บริษัท ทองหล่อ เรสซิเดนซ์ จำกัด, บริษัท ทองหล่อ พร็อพเพอร์ตี้ จำกัด
  (ได้เปลี่ยนชื่อเป็นบริษัท ทริลเลี่ยน ดีเวลลอปเม้นท์ จำกัดในปี 2547) และบริษัท ทองหล่อ
  ดีเวลลอปเม้นท์ จำกัด (ปัจจุบันเปลี่ยนชื่อเป็น บริษัท เอเชี่ยน พร็อพเพอร์ตี้ (ทองหล่อ) จำกัด)
  ที่ทุนจดทะเบียนในแต่ละแห่ง 0.10 ล้านบาท โดยมีสัดส่วนการถือหุ้นในแต่ละบริษัทอัตราร้อยละ
  99.94 และได้ลงทุนในกองทุนรวมซิตี้แอสเสท
  ซึ่งเป็นกองทุนรวมอสังหาริมทรัพย์และสิทธิเรียกร้อง ประเภทไม่รับซื้อคืนหน่วยลงทุน
  ซึ่งระบุชื่อผู้ถือหน่วยลงทุน ไม่มีกำหนดอายุโครงการเป็นมูลค่า 500 ล้านบาท

  - ในปี 2547 บริษัทได้ลงทุนในบริษัท เอเชี่ยน พร็อพเพอร์ตี้ (รัชวิภา) จำกัด เป็นมูลค่า
  37.59 ล้านบาท คิดเป็นสัดส่วนการลงทุนร้อยละ 93.98
  นอกจากนี้บริษัทได้ขายหุ้นสามัญของบริษัท ทริลเลี่ยน ดีเวลลอปเม้นท์ จำกัด จำนวน 6,000
  หุ้นให้แก่บริษัท พรีบิลท์ จำกัด (มหาชน) ในราคาตามบัญชีหุ้นละ 6.17 บาท เป็นจำนวนเงิน
  0.037 ล้านบาท ทำให้บริษัทคงเหลือสัดส่วนการถือหุ้นเพียงร้อยละ 40 และบริษัท ทริลเลี่ยน
  ดีเวลลอปเม้นท์ จำกัด ได้มีการเพิ่มทุนจดทะเบียนจากเดิม 0.10 ล้านบาทเป็น 100.00
  ล้านบาท โดยบริษัทและบริษัท พรีบิลท์ จำกัด (มหาชน) ได้เพิ่มทุนตามสัดส่วนเป็นจำนวนเงิน
  39.96 ล้านบาทและ 59.94 ล้านบาท ตามลำดับ

  - ในปี 2548 บริษัท เอเชี่ยน พร็อพเพอร์ตี้ (ทองหล่อ) จำกัด
  ได้มีการเพิ่มทุนจดทะเบียนจากเดิม 0.10 ล้านบาทเป็น 20.00 ล้านบาท
  โดยบริษัทได้เพิ่มทุนเป็นจำนวนเงิน 19.90 ล้านบาท ทำให้สัดส่วนการลงทุนเป็นร้อยละ 99.99
  และบริษัทได้ซื้อหุ้นของ บริษัท ทริลเลี่ยน ดีเวลลอปม้นท์ จำกัด จำนวน 6 ล้านหุ้น ในราคาหุ้นละ
  10.06 บาทจากบริษัท พรีบิลท์ จำกัด (มหาชน) ทำให้มีสัดส่วนการถือหุ้นเพิ่มขึ้นจากร้อยละ 40
  เป็นร้อยละ 99.99 รวมทั้งได้ซื้อหน่วยลงทุนเพิ่มในกองทุนรวมซิตี้แอสเสทจำนวน 8.545
  ล้านหน่วย เป็นจำนวนเงิน 165.00 ล้านบาท ณ วันที่ 31 ธันวาคม 2548
  มีมูลค่าตามบัญชีของสินทรัพย์ - สุทธิเท่ากับ 1,128.60 ล้านบาท
  นอกจากนี้บริษัทได้ลงทุนในบริษัท กรุงเทพ ซิตี้สมาร์ท จำกัด เป็นจำนวนเงิน 2.99 ล้านบาท
  คิดเป็นสัดส่วนการถือหุ้นร้อยละ 99.99 ล้านบาท
  ซึ่งบริษัทดังกล่าวประกอบธุรกิจให้บริการเป็นตัวแทน ซื้อ / ขาย / เช่า อสังหาริมทรัพย์
  เพื่อสนับสนุนธุรกิจพัฒนาอสังหาริมทรัพย์อันเป็นธุรกิจหลักของบริษัท

  เงินลงทุนในธุรกิจรับเหมาก่อสร้างและธุรกิจผลิตและจำหน่ายวัสดุก่อสร้าง

  - ในปี 2545 บริษัทมีเงินลงทุนในบริษัท ควอลิตี้ คอนสตรัคชั่น โปรดัคส์ จำกัด (มหาชน)
  จำนวน 71.22 ล้านบาท คิดเป็นสัดส่วนร้อยละ 23.16 และในปี 2546 บริษัท ควอลิตี้
  คอนสตรัคชั่น โปรดัคส์ จำกัด (มหาชน) ได้เพิ่มทุนจดทะเบียนจาก 154.4 ล้านบาทเป็น 400
  ล้านบาท (โดยการออกหุ้นสามัญใหม่จำนวน 245.6 ล้านหุ้น)
  จัดสรรให้แก่ผู้ถือหุ้นเดิมในอัตราส่วน 1 หุ้นเดิมต่อ 1 หุ้นใหม่ในราคา 1.00 บาท
  บริษัทได้ใช้สิทธิจองซื้อหุ้นสามัญใหม่จำนวน 35.75 ล้านบาท
  และหุ้นอีกส่วนหนึ่งได้จัดสรรให้กับประชาชนทั่วไป
  ทำให้สัดส่วนการถือหุ้นของบริษัทลดลงจากร้อยละ 23.16 เป็นร้อยละ 17.88
  บริษัทจึงได้เปลี่ยนแปลงการเสนอเงินลงทุนดังกล่าวรวมอยู่กับเงินลงทุนระยะยาว
  (จากเดิมบันทึกเป็นเงินลงทุนในบริษัทร่วม) ณ วันที่ 31 ธันวาคม 2546 มีจำนวน 572 ล้านบาท
  ผลต่างระหว่างราคาตามบัญชีกับมูลค่ายุติธรรมของเงินลงทุน จำนวน 410.49 ล้านบาท
  แสดงไว้เป็นส่วนเกินทุนจากการเปลี่ยนแปลงมูลค่าเงินลงทุนในส่วนของผู้ถือหุ้น และในปี 2547
  บริษัทได้ขายเงินลงทุนในบริษัท ควอลิตี้ คอนสตรัคชั่น โปรดัคส์ จำกัด (มหาชน) เป็นจำนวนเงิน
  101.64 ล้านบาท เกิดกำไรจากการขายเงินลงทุนจำนวน 87.05 ล้านบาท
  (ซึ่งได้บันทึกเป็นรายได้ในงบกำไรขาดทุน) และในปี 2548 บริษัทได้ขายเงินลงทุนอีกเป็นจำนวน
  66.30 ล้านบาท เกิดกำไรจากการขายเงินลงทุน 54.63 ล้านบาท โดย ณ วันที่ 31 ธันวาคม
  2548 บริษัทมีเงินลงทุนดังกล่าวเท่ากับ 164.06 ล้านบาท
  โดยมีส่วนเกินทุนจากการเปลี่ยนแปลงมูลค่าเงินลงทุนเท่ากับ 28.82 ล้านบาท

  - ในปี 2547 นั้น บริษัทได้ปรับเปลี่ยนโครงสร้างการลงทุน โดยได้ขายหุ้นสามัญของบริษัท
  พีซีเอ็ม คอนสตรัคชั่น แมททีเรียล จำกัด จำนวน 499,993 หุ้นที่บริษัทถืออยู่คิดเป็นสัดส่วนร้อยละ
  99.99 ให้แก่บริษัท พรีบิลท์ จำกัด (มหาชน) เป็นจำนวนเงิน 8.01
  ล้านบาทเพื่อแลกกับหุ้นสามัญบริษัท พรีบิลท์ จำกัด (มหาชน) ในมูลค่าที่เท่ากัน
  และบริษัทได้ซื้อหุ้นเพิ่มทุนตามสัดส่วนที่เสนอขายให้แก่ผู้ถือหุ้นเดิมในอัตราส่วน 1 หุ้นเดิมต่อ 10
  หุ้นใหม่ เป็นจำนวน 90,035,362 หุ้น มูลค่า 90.03 ล้านบาท เป็นจำนวนหุ้นทั้งสิ้น
  98,048,898 หุ้น คิดเป็นสัดส่วนร้อยละ 64.73 และบริษัทจะมีเงินลงทุนในบริษัท พีซีเอ็ม
  คอนสตรัคชั่น แมททีเรียล จำกัดทางอ้อมผ่านบริษัท พรีบิลท์ จำกัด (มหาชน) แทน

  - ในปี 2548 บริษัท และบริษัท เอเชี่ยน พร็อพเพอร์ตี้ จำกัด ได้ขายหุ้นของบริษัท พรีบิลท์
  จำกัด (มหาชน) ให้กับนายวิโรจน์ เจริญตรา และผู้ลงทุนสถาบัน จำนวน 32 ล้านหุ้น
  ทำให้สัดส่วนการถือหุ้นลดลงจากร้อยละ 64.73 เป็นร้อยละ 43.82 ของทุนจดทะเบียนชำระแล้ว
  153 ล้านบาท และเสนอขายหุ้นเดิมพร้อมกับการเสนอขายหุ้นสามัญเพิ่มทุนของบมจ.
  พรีบิลท์ให้แก่ประชาชน (IPO) จำนวน 19 ล้านหุ้น ทำให้ปัจจุบันบริษัทมีสัดส่วนการถือหุ้นใน
  บมจ. พรีบิลท์ ลดลงเป็นร้อยละ 24.02 ของทุนจดทะเบียนชำระแล้ว 200 ล้านบาท
  โดยบริษัทเกิดกำไรจากการขายเงินลงทุนดังกล่าวทั้งสิ้น 64.31 ล้านบาท
  และเกิดส่วนเกินจากการเสนอขายหุ้นเพิ่มทุนในราคาที่สูงกว่ามูลค่าที่ตราไว้
  (บันทึกเป็นส่วนเกินมูลค่าหุ้นสามัญ-จากการลงทุนในบริษัทย่อยและบริษัทร่วม) ณ 31 ธันวาคม
  2548 เท่ากับ 4.15 ล้านบาท

-   ลูกหนี้การค้าและตั๋วเงินรับ

  ณ สิ้นปี 2545 - 2548 บริษัทและบริษัทย่อยมีลูกหนี้และตั๋วเงินรับการค้า-สุทธิทั้งสิ้นจำนวน
  145.89 ล้านบาท, 102.38 ล้านบาท, 146.09 ล้านบาท และ 0.66 ล้านบาทตามลำดับ
  โดยลูกหนี้และตั๋วเงินรับการค้า-สุทธิที่ลดลงในปี 2548 นี้เกิดจากการเปลี่ยนสถานะของบริษัท
  พรีบิลท์ จำกัด (มหาชน) เป็นบริษัทร่วม โดย ณ สิ้นปี 2548
  มีลูกหนี้และตั๋วเงินรับการค้าที่มีปัญหาในการชำระหนี้ทั้งสิ้น 33.61 ล้านบาท (โปรดพิจารณาหัวข้อ
  1.1.3 ความเสี่ยงเรื่องการค้างรับชำระเงินจากลูกค้าเพิ่มเติม)
  ซึ่งมาจากธุรกิจผลิตและจำหน่ายวัสดุก่อสร้างทั้งหมดในช่วงวิกฤตการณ์ทางเศรษฐกิจในปี 2540
  ซึ่งบริษัทได้ตั้งค่าเผื่อหนี้สงสัยจะสูญลูกหนี้และตั๋วเงินรับการค้าไว้แล้วเป็นจำนวน 33.11 ล้านบาท

  ณ วันที่ 31 ธันวาคม 2548
  บริษัทมีลูกหนี้ที่ถึงกำหนดชำระแล้วแต่ลูกค้ายังไม่ชำระจากธุรกิจพัฒนาอสังหาริมทรัพย์
  จากโครงการที่ดำเนินการอยู่ในปัจจุบัน โดยปกติลูกหนี้ส่วนใหญ่อยู่ในช่วง 1-3 เดือน
  จำนวนที่ค้างดังกล่าวมีมูลค่าน้อย และเป็นการค้างชำระตามปกติ
  รายละเอียดตามตารางการชำระเงินของโครงการที่ดำเนินการอยู่ในปัจจุบัน
  และตารางรายละเอียดเงินค่างวดค้างสะสม
  มิได้เป็นปัญหาในการดำเนินธุรกิจของบริษัทแต่อย่างไร

  รายละเอียดการชำระเงินของโครงการที่ดำเนินการอยู่ในปัจจุบัน วันที่ ณ 31 ธันวาคม 2548

  ---------- ------------------- ------------- ------------- --------------------- -------------- ----------------------------- ---------------- ----------------------------- ----------------- ---------------------
  บริษัท       ชื่อโครงการ           มูลค่าที่ขายแล้ว   เงินที่ถึงกำหนด                         เงินที่ชำระสะสม                                 ยอดค้างชำระสะสม                                 คงเหลือจำนวนที่      

                                 (ล้านบาท)      ชำระสะสม                                                                                                                        ยังไม่ถึงกำหนดชำระ   

                                 ( 1 )         ( 2 )                               ( 3 )                                        ( 2 ) - ( 3 )                                  ( 1 ) - ( 2 )     

                                               ล้านบาท        ร้อยละของมูลค่าที่ขายแล้ว   ล้านบาท         ร้อยละของเงินที่ถึงกำหนดชำระสะสม   ล้านบาท           ร้อยละของเงินที่ถึงกำหนดชำระสะสม   ล้านบาท            ร้อยละของมูลค่าที่ขายแล้ว

  AP         บ้านเพลส แอนด์ พาร์ค   35.00         1.70          4.86%                 1.70           100.00%                       -                0.00%                         33.30             95.14%

  APD        บ้านกลางกรุง (สยาม -  2,589.66      294.05        11.35%                288.46         98.10%                        5.59             1.90%                         2,295.61          88.65%
             ปทุมวัน)                                                                                                                                                                              

  APD        บ้านกลางกรุง Office   168.20        11.70         6.96%                 11.30          96.55%                        0.40             3.45%                         156.50            93.04%
             Park ลาดพร้าว 71                                                                                                                                                                     

  APD        บ้านกลางเมือง (บริติส   144.00        20.48         14.22%                18.55          90.58%                        1.93             9.42%                         123.52            85.78%
             ทาวน์ - ศรีนครินทร์)                                                                                                                                                                    

  APD        บ้านกลางเมือง Grand   219.39        6.93          3.16%                 6.93           100.00%                       -                0.00%                         212.46            96.84%
             De Paris                                                                                                                                                                            
             รัชดา-พระราม9                                                                                                                                                                        

  APD        บ้านกลางเมือง Luzern  70.64         7.29          10.32%                7.29           100.00%                       -                0.00%                         63.35             89.68%
             สุขุมวิท 77                                                                                                                                                                            

  APD        บ้านกลางกรุง Grand    946.84        104.58        11.05%                100.33         95.94%                        4.25             4.06%                         842.26            88.95%
             Vienna พระราม 3                                                                                                                                                                     

  APD        THE CITY (ปิ่นเกล้า)   48.98         6.76          13.80%                6.76           100.00%                       -                0.00%                         42.22             86.20%

  APV        บ้านกลางเมือง The     32.14         3.41          10.62%                3.41           100.00%                       -                0.00%                         28.73             89.38%
             Paris ( รัชวิภา)                                                                                                                                                                      

  APT        บ้านกลางกรุง Office   269.95        54.56         20.21%                54.40          99.71%                        0.16             0.29%                         215.39            79.79%
             park สุขุมวิท – บางนา                                                                                                                                                                  

  APK        THE CITY ( พระราม   91.43         7.81          8.55%                 6.63           84.81%                        1.18             15.19%                        83.62             91.45%
             5 - ปิ่นเกล้า )                                                                                                                                                                        

  Trillion   มนวดี เอ๊กซ์คลูซีฟ       29.68         1.43          4.80%                 1.15           80.60%                        0.28             19.40%                        28.25             95.20%

             รวม                 4,645.91      520.70        11.21%                506.91         97.35%                        13.79            2.65%                         4,125.21          88.79%
  ---------- ------------------- ------------- ------------- --------------------- -------------- ----------------------------- ---------------- ----------------------------- ----------------- ---------------------

ตารางรายละเอียดเงินค่างวดค้างชำระสะสม ณ วันที่ 31 ธันวาคม 2548

  ---------- --------------------- ---------------- -------- ---------- -------- ---------- -------- ---------- --------
  บริษัท       ชื่อโครงการ             เงินค้างชำระสะสม            ค้างชำระ             ค้างชำระ             ค้างชำระ 6  
                                                             1 - 3 เดือน          3 - 6 เดือน          เดือนขึ้นไป   

                                                             (งวดที่ 1 -           (งวดที่ 4 -           (6         
                                                             3)                  6)                  งวดขึ้นไป)   

                                   จำนวนราย         ล้านบาท   จำนวนราย   ล้านบาท   จำนวนราย   ล้านบาท   จำนวนราย   ล้านบาท

  APD        บ้านกลางกรุง (สยาม -    71 *             5.59     69         3.82     16         1.30     5          0.47
             ปทุมวัน)                                                                                             

  APD        บ้านกลางกรุง Office     1                0.40     1          0.40     -          -        -          -
             Park ลาดพร้าว 71                                                                                    

  APD        บ้านกลางเมือง (ลาดพร้าว  -                -        -          -        -          -        -          -
             71(1))                                                                                             

  APD        บ้านกลางเมือง (บริติส     10 *             1.93     10         1.05     7          0.69     5          0.19
             ทาวน์ - ศรีนครินทร์)                                                                                   

  APD        บ้านกลางกรุง Grand      19               4.25     19         4.25     -          -        -          -
             Vienna พระราม 3                                                                                    

  APT        บ้านกลางกรุง Office     3                0.16     3          0.16     -          -        -          -
             Park สุขุมวิท - บางนา                                                                                 

  APD        บ้านกลางกรุง (สาทร -    -                -        -          -        -          -        -          -
             นราธิวาส)                                                                                           

  APK        THE CITY ( พระราม 5 - 4 *              1.18     3          0.34     2          0.46     1          0.38
             ปิ่นเกล้า )                                                                                           

  Trillion   มนวดี เอ๊กซ์คลูซีฟ         11               0.28     10         0.25     -          -        1          0.03

  APK        บ้านกลางเมือง (         -                -        -          -        -          -        -          -
             พระราม9 - ลาดพร้าว )                                                                                

             รวม                   119              13.79    115        10.27    25         2.45     12         1.07
  ---------- --------------------- ---------------- -------- ---------- -------- ---------- -------- ---------- --------

* ลูกค้าบางรายอาจมีสถานะการค้างชำระมากกว่า 1 สถานะ

  AP = บจ. เอเชี่ยน พร็อพเพอร์ตี้ APD = บมจ. เอเชี่ยน พร็อพเพอร์ตี้ ดีเวลลอปเม้นท์

  APV = บจ. เอเชี่ยน พร็อพเพอร์ตี้ (รัชวิภา) APT = บจ. เอเชี่ยน พร็อพเพอร์ตี้ (ทองหล่อ)

  APK = บจ. เอเชี่ยน พร็อพเพอร์ตี้ (กรุงเทพ) Trillion = บจ.ทริลเลี่ยน ดีเวลลอปเม้นท์

-   ที่ดิน อาคาร และอุปกรณ์-สุทธิ

  ณ สิ้นปี 2547 บริษัทและบริษัทย่อยมีที่ดิน อาคารและอุปกรณ์-สุทธิเท่ากับ 380.26 ล้านบาท
  โดยที่ดิน อาคาร และอุปกรณ์
  ส่วนใหญ่เป็นการลงทุนในทรัพย์สินหลักที่เกี่ยวเนื่องกับธุรกิจผลิตและจำหน่ายวัสดุก่อสร้าง
  เพื่อใช้สำหรับเป็นที่ตั้งโรงงานและอุปกรณ์เครื่องจักรในการผลิต ส่วน ณ สิ้นปี 2548
  ซึ่งไม่รวมงบดุลของ บริษัท พรีบิลท์ จำกัด (มหาชน) ในการจัดทำงบการเงินของบริษัท
  ทำให้ที่ดิน อาคารและอุปกรณ์-สุทธิลดลง 313.61 ล้านบาท คงเหลือ 66.65 ล้านบาท
  ซึ่งประกอบด้วย ที่ดิน อาคารและสิ่งปลูกสร้าง, บ้านตัวอย่างและสำนักงานขาย, สโมสร
  และสินทรัพย์อื่นๆ ในภาคธุรกิจอสังหาริมทรัพย์

-   สินทรัพย์ไม่หมุนเวียนอื่น

  ณ สิ้นปี 2545 - 2548 สินทรัพย์ไม่หมุนเวียนอื่นมีจำนวน 199.00 ล้านบาท, 218.79
  ล้านบาท, 199.68 ล้านบาท และ 169.18 ล้านบาท ตามลำดับ มากกว่าร้อยละ 65
  ของสินทรัพย์ไม่หมุนเวียนอื่นในแต่ละปี เป็นสินทรัพย์ที่ไม่มีตัวตนจากค่าความนิยมรอตัดบัญชี
  (รายละเอียดตามข้อ 5.2)
  ซึ่งเกิดจากส่วนเกินของราคาเงินลงทุนที่เกินกว่ามูลค่ายุติธรรมของสินทรัพย์สุทธิของบริษัทย่อย ณ
  วันที่มีการซื้อเงินลงทุนในบริษัทย่อยในแต่ละปี

  สภาพคล่อง

  กระแสเงินสดในช่วงตั้งแต่ปี 2545 - 2548 ของบริษัทเป็นดังต่อไปนี้

  หน่วย : ล้านบาท

  ----------------------------------- ------------ ------------ ---------- ----------
                                      2548         2547         2546       2545

  กระแสเงินสดได้มา(ใช้ไปใน)              (1,291.80)   (1,471.68)   146.72     (280.58)
  กิจกรรมดำเนินงาน                                                           

  กระแสเงินสดได้มา(ใช้ไปใน)              214.72       269.52       (832.05)   (333.96)
  จากกิจกรรมลงทุน                                                            

  กระแสเงินสดได้มา(ใช้ไปใน)              1,000.60     1,125.79     992.79     537.97
  จากกิจกรรมจัดหาเงิน                                                         
  ----------------------------------- ------------ ------------ ---------- ----------

  ในงวดปี 2545 บริษัทมีกระแสเงินสดใช้ไปในกิจกรรมดำเนินงานเป็นลบ
  เนื่องจากมีการซื้อที่ดินเปล่าเพื่อใช้ในการพัฒนาโครงการอสังหาริมทรัพย์และมีงานระหว่างก่อสร้างของโครงการต่างๆ
  ที่ดำเนินการอยู่เพิ่มขึ้นเป็นจำนวน 930.66 ล้านบาท หากไม่รวมการเพิ่มขึ้นของสินค้าคงเหลือ
  บริษัทจะมีกระแสเงินสดจากการดำเนินงานเท่ากับ 650.09 ล้านบาท
  มีอัตราส่วนสภาพคล่องกระแสเงินสด (กระแสเงินสดจากการดำเนินงาน/หนี้สินหมุนเวียนเฉลี่ย)
  เท่ากับ 1.01 เท่า มีอัตราส่วนความสามารถชำระดอกเบี้ย
  (กระแสเงินสดจากการดำเนินงานก่อนดอกเบี้ยจ่ายและภาษีเงินได้นิติบุคคล/ดอกเบี้ยจ่ายและภาษีเงินได้นิติบุคคล)
  เท่ากับ 5.70 เท่า สำหรับปี 2546 ถึงแม้สินค้าคงเหลือจะเพิ่มขึ้นถึง 1,392.24 ล้านบาท
  แต่จากกำไรสุทธิสูงถึง 1,191.55 ล้านบาท
  ทำให้กระแสเงินสดจากการดำเนินงานเป็นบวกเท่ากับ 148.52 ล้านบาท
  หากไม่รวมการเพิ่มขึ้นของสินค้าคงเหลือ กระแสเงินสดจากการดำเนินงานจะเท่ากับ 1,540.76
  ล้านบาท มีอัตราส่วนสภาพคล่องกระแสเงินสดจะเท่ากับ 1.55 เท่า
  และอัตราส่วนความสามารถชำระดอกเบี้ยเท่ากับ 5.78 เท่า

  สำหรับปี 2547 สินค้าคงเหลือเพิ่มขึ้นถึง 1,984.73 ล้านบาท
  นอกจากนี้ยังมีการเพิ่มขึ้นของมูลค่างานที่เสร็จยังไม่ได้เรียกเก็บ[1] ที่เพิ่มขึ้นถึง 439.31
  ล้านบาท
  ซึ่งเกิดจากการรับรู้รายได้ตามอัตราส่วนงานที่สร้างเสร็จในส่วนที่เกินกว่ามูลค่าที่ได้รับชำระจากลูกค้าของโครงการบ้านกลางกรุง
  (สาทร-นราธิวาส) ซึ่งได้โอนให้ลูกค้าหมดภายในต้นปี 2548
  ประกอบกับรายได้รับล่วงหน้าที่ลดลงถึง 207.80 ล้านบาท
  โดยส่วนใหญ่เกิดจากการรับรู้รายได้จากโครงการ CITISMART Condo (สุขุมวิท 18)
  เนื่องจากได้รับชำระเงินจากลูกค้าเกินกว่าร้อยละ 20 ของสัญญา
  ทำให้กระแสเงินสดจากการดำเนินงานติดลบ 1,471.68 ล้านบาท
  หากไม่รวมการเพิ่มขึ้นของสินค้าคงเหลือ กระแสเงินสดจากการดำเนินงานจะเท่ากับ 513.04
  ล้านบาท มีอัตราส่วนสภาพคล่องกระแสเงินสดจะเท่ากับ 0.41 เท่า
  และอัตราส่วนความสามารถชำระดอกเบี้ยเท่ากับ 2.31 เท่า สำหรับปี 2548
  สินค้าคงเหลือเพิ่มขึ้นจากปี 2547 ถึง 2,678.64 ล้านบาท
  หากไม่รวมการเพิ่มขึ้นของสินค้าคงเหลือ กระแสเงินสดจากกิจกรรมดำเนินงานจะเพิ่มขึ้นเป็น
  1,386.85 ล้านบาท อัตราส่วนสภาพคล่องกระแสเงินสดจะเท่ากับ 0.85
  เท่าและอัตราส่วนความสามารถในการชำระดอกเบี้ยจะเท่ากับ 5.12 เท่า

  อย่างไรก็ตามการเพิ่มขึ้นของสินค้าคงเหลือซึ่งส่วนใหญ่เป็นต้นทุนในการพัฒนาโครงการ ได้แก่
  ที่ดิน ส่วนปรับปรุงที่ดิน งานระหว่างก่อสร้างและงานสาธารณูปโภค
  โดยจะเห็นว่าต้นทุนในการพัฒนาโครงการที่เพิ่มขึ้นส่วนใหญ่เกิดจากโครงการที่บริษัทเปิดขายอยู่
  โดยใช้เวลาในการโอนเฉลี่ยไม่เกิน 1 ปีนับจากวันที่ขายได้
  รวมทั้งต้นทุนในการพัฒนาโครงการที่กำลังจะเปิดขายในปี 2549
  ซึ่งบริษัทได้ปรับเปลี่ยนกลยุทธ์โดยเพิ่มสัดส่วนบ้านสร้างก่อนขายเพิ่มมากขึ้น
  เพื่อป้องกันปัญหาการปรับตัวสูงขึ้นของราคาวัสดุก่อสร้าง
  ซึ่งบริษัทคาดว่าการเพิ่มขึ้นของสินค้าคงเหลือจะไม่มีผลกระทบต่อสภาพคล่องในการดำเนินงานของบริษัท
  นอกจากนี้ในการซื้อที่ดินเพื่อพัฒนาโครงการจะทำก็ต่อเมื่อบริษัทมองเห็นโอกาสทางธุรกิจและจะสร้างผลกำไรอันดีให้กับบริษัท
  โดยพิจารณาจากทำเลที่ตั้ง ต้นทุนในการซื้อที่ดิน กลุ่มลูกค้าเป้าหมาย
  และกระแสเงินสดที่มีอยู่เป็นหลักเท่านั้น
  นอกจากนี้บริษัทพยายามใช้จ่ายอย่างระมัดระวังเพื่อรักษาสภาพคล่องของบริษัทไว้

  เมื่อพิจารณากระแสเงินสดจากกิจกรรมลงทุนในปี 2545 และปี 2546
  จะเห็นว่าบริษัทมีกระแสเงินสดติดลบจำนวน 333.96 ล้านบาทและ 832.05 ล้านบาท
  เนื่องจากการซื้อเงินลงทุนในบริษัทย่อยได้แก่บริษัท เอเชี่ยน พร็อพเพอร์ตี้ (ลาดพร้าว) จำกัด,
  บริษัท เอเชี่ยน พร็อพเพอร์ตี้ (กรุงเทพ) จำกัด, กองทุนรวมซิตี้ แอสเสท
  และการเพิ่มสัดส่วนเงินลงทุนในบริษัท ควอลิตี้ คอนสตรัคชั่น โปรดัคส์ จำกัด (มหาชน)
  เป็นจำนวนเงินรวม 252.53 ล้านบาทและ 95.84 ล้านบาท ตามลำดับ
  เป็นรายจ่ายซื้อเงินลงทุนระยะสั้นเพื่อการบริหารสภาพคล่อง จำนวน 75 ล้านบาทและ 303.06
  ล้านบาท ตามลำดับ นอกจากนี้ในปี 2546
  บริษัทยังมีเงินลงทุนอื่นซึ่งเป็นเงินลงทุนในส่วนของกองทุนรวมซิตี้แอสเสทเป็นจำนวน 400
  ล้านบาท ส่วนในปี 2547 ถึงแม้จะมีกระแสเงินสดจ่ายจากการลงทุนในบริษัทย่อยอีกแห่ง ได้แก่
  บริษัท เอเชี่ยน พร็อพเพอร์ตี้ (รัชวิภา) จำกัด เป็นจำนวนเงิน 37.59 ล้านบาท
  และการลงทุนในเครื่องจักรและทรัพย์สินถาวรอื่น จำนวน 54.03 ล้านบาท
  แต่บริษัทมีกระแสเงินสดจากกิจกรรมลงทุนเป็นบวกจำนวน 269.52 ล้านบาท
  จากการบริหารสภาพคล่องเพื่อชดเชยกระแสเงินสดจากกิจกรรมดำเนินงานที่ติดลบและกระแสเงินสดจ่ายจากการลงทุนในส่วนอื่น
  โดยการจำหน่ายเงินลงทุนระยะสั้นและเงินลงทุนในตราสารทุนในความต้องการของตลาด
  (หุ้นสามัญบริษัท ควอลิตี้ คอนสตรัคชั่น โปรดัคส์ จำกัด (มหาชน)) จำนวนรวม 367.41
  ล้านบาท (มีกำไรจากการขายเงินลงทุนรวม 87.60 ล้านบาท) และสำหรับปี 2548
  ก็เช่นเดียวกัน บริษัทมีกระแสเงินสดจากกิจกรรมลงทุนเป็นบวกจำนวน 214.72 ล้านบาท
  ถึงจะมีเงินสดจ่ายจากการลงทุนในบริษัท ทริลเลี่ยน ดีเวลลอปเม้นท์ จำกัด
  (หลังจากตัดรายการระหว่างกัน) 45.05 ล้านบาท แต่บริษัทมีเงินสดรับ (สุทธิ)
  จากการจำหน่ายเงินลงทุนระยะสั้นและเงินลงทุนในตราสารทุนในความต้องการของตลาดจำนวน
  181.55 ล้านบาท (มีกำไรจากการขายเงินลงทุนรวม 55.04 ล้านบาท)
  รวมทั้งเงินสดรับจากการขายเงินลงทุนในบริษัทย่อย (หลังตัดรายการระหว่างกัน) จำนวน
  125.37 ล้านบาท

  ส่วนกระแสเงินสดจากกิจกรรมจัดหาเงินนั้นเพิ่มขึ้นเพื่อรองรับการเจริญเติบโตอย่างต่อเนื่องของบริษัท
  โดยในปี 2545 - 2548 มีจำนวน 537.97 ล้านบาท, 992.79 ล้านบาท, 1,125.79
  ล้านบาท และ 1,000.60 ล้านบาท ตามลำดับ
  ซึ่งในจำนวนนี้เป็นเงินกู้ยืมจากสถาบันการเงินและเงินกู้ยืมระยะยาวรวมถึงการจำหน่ายหุ้นกู้
  เป็นจำนวนเงินสุทธิ 440.51 ล้านบาท, 987.36 ล้านบาท, 1,515.87 ล้านบาท และ
  1,461.89 ล้านบาท ตามลำดับ
  เป็นเงินรับจากการใช้สิทธิของใบสำคัญแสดงสิทธิที่ได้ใช้สิทธิซื้อหุ้นสามัญในแต่ละปีจำนวน 90.86
  ล้านบาท, 226.33 ล้านบาท, 72.88 ล้านบาท และ 6.79 ล้านบาท ตามลำดับ
  นอกจากนี้ยังมีเงินสดจ่ายปันผลแก่ผู้ถือหุ้นในปี 2546 - 2548 เป็นจำนวน 208.90 ล้านบาท,
  452.75 ล้านบาท และ 468.08 ล้านบาทตามลำดับ

  อัตราส่วนสภาพคล่องที่สำคัญ

  อัตราส่วนสภาพคล่องของบริษัทดีขึ้นอย่างต่อเนื่องโดยในปี 2545 - 2548 เท่ากับ 3.86 เท่า,
  4.43 เท่า, 5.63 เท่า และ 4.85 เท่า ตามลำดับ
  สำหรับอัตราส่วนสภาพคล่องหมุนเร็วของบริษัทในปี 2545 และ 2546 เท่ากับ 0.54 เท่า และ
  0.87 เท่า ตามลำดับ ส่วนในปี 2547 และปี 2548 อัตราส่วนดังกล่าวลดลงเท่ากับ 0.66 เท่า
  และ 0.26 เท่า
  เนื่องจากสินค้าคงเหลือที่เพิ่มขึ้นจากโครงการที่เปิดขายอยู่ในปัจจุบันและโครงการที่เปิดขายในปี
  2548 และ 2549 (รายละเอียดตามหัวข้อสินค้าคงเหลือของงบการเงินรวม)

  อัตราการหมุนเวียนของเจ้าหนี้ลดลงอย่างต่อเนื่องในปี 2545 - 2548 เท่ากับ 22.63 เท่า,
  19.11 เท่า, 15.78 เท่า และ 16.41 เท่า ตามลำดับ
  เนื่องจากการซื้อวัสดุก่อสร้างและค่าแรงการก่อสร้างที่เพิ่มมากขึ้น
  โดยปัจจุบันบริษัทยังคงนโยบายการจ่ายชำระเงินแก่เจ้าหนี้และผู้รับเหมาสัปดาห์ละ 1
  ครั้งเช่นเดิม

  รายจ่ายลงทุน

  ตั้งแต่ปี 2543 บริษัทเริ่มลงทุนในธุรกิจพัฒนาอสังหาริมทรัพย์
  โดยเริ่มจากซื้อที่ดินเปล่าเพื่อพัฒนาโครงการซึ่งจะพิจารณาสภาพตลาดเป็นหลัก
  และมีการขยายฐานการลงทุนในบริษัทที่เกี่ยวเนื่องกับธุรกิจอสังหาริมทรัพย์เรื่อยมา โดยในปี
  2545 บริษัทได้มีการลงทุนใน บริษัท เอเชี่ยน พร็อพเพอร์ตี้ (ลาดพร้าว) จำกัด ในปี 2546
  ได้มีการลงทุนใน บริษัท เอเชี่ยน พร็อพเพอร์ตี้ (กรุงเทพ) จำกัด
  และนอกจากนี้บริษัทได้ลงทุนในกองทุนรวมอสังหาริมทรัพย์ ในชื่อ “กองทุนซิตี้แอสเสท”
  ซึ่งเป็นกองทุนรวมอสังหาริมทรัพย์และสิทธิเรียกร้อง ประเภทไม่รับซื้อคืนหน่วยลงทุน
  ซึ่งระบุชื่อผู้ถือหน่วยลงทุน ไม่มีการกำหนดอายุโครงการเป็นมูลค่า 500 ล้านบาท และในปี 2547
  บริษัทได้มีการลงทุนในบริษัท เอเชี่ยน พร็อพเพอร์ตี้ (รัชวิภา) จำกัด
  นอกจากนี้ยังได้มีการขยายการลงทุนไปยังภาคธุรกิจรับเหมาก่อสร้าง
  โดยการซื้อหุ้นเพิ่มทุนของบริษัท พรีบิลท์ จำกัด (มหาชน) ส่วนในปี 2548
  บริษัทยังคงขยายการลงทุนในธุรกิจอสังหาริมทรัพย์โดยได้เพิ่มสัดส่วนการลงทุนในบริษัท ทริลเลี่ยน
  ดีเวลลอปเม้นท์ จำกัด เป็นร้อยละ 99.99
  และลดการลงทุนในภาคธุรกิจอื่นลงโดยการลดสัดส่วนการถือหุ้นใน บริษัทพรีบิลท์ จำกัด (มหาชน)
  คงเหลือเพียงร้อยละ 24.02 นอกจากนี้ยังได้ลงทุนในบริษัท กรุงเทพ ซิตี้สมาร์ท จำกัด
  ในสัดส่วนร้อยละ 99.99 อันประกอบธุรกิจให้บริการเป็นตัวแทน ซื้อ / ขาย / เช่า
  อสังหาริมทรัพย์ เพื่อสนับสนุนธุรกิจพัฒนาอสังหาริมทรัพย์อันเป็นธุรกิจหลักของบริษัท

  เงินกู้ยืมและหนี้สินระยะยาว

  สัดส่วนของหนี้สินหมุนเวียนต่อหนี้สินรวมของบริษัทอยู่ในระดับที่ต่ำ โดย ณ สิ้นปี 2545 – 2548
  สัดส่วนดังกล่าวเท่ากับร้อยละ 43.81, 35.70, 26.93 และ 31.37 ตามลำดับ
  ซึ่งสัดส่วนที่ลดลงมากในปี 2546 และ 2547 เกิดจากการจำหน่ายหุ้นกู้ 1,500 ล้านบาท ในปี
  2546 และ 1,100 ล้านบาท ในปี 2547
  โดยบริษัทได้นำเงินดังกล่าวไปใช้คืนสินเชื่อโครงการบางส่วนที่ใกล้ครบกำหนดอายุและมีต้นทุนอัตราดอกเบี้ยที่สูงกว่า
  และใช้เพื่อเป็นเงินทุนหมุนเวียนสำหรับค่าก่อสร้างในโครงการต่างๆ
  แทนการใช้หนี้สินระยะยาวเนื่องจากมีต้นทุนอัตราดอกเบี้ยที่ต่ำกว่า
  (โดยจะคงวงเงินค่าก่อสร้างที่เป็นสินเชื่อโครงการดังกล่าวไว้เป็นวงเงินสำรอง)
  เมื่อพิจารณาระดับหนี้สินต่อส่วนของผู้ถือหุ้นที่เท่ากับ 1.05, 0.99, 1.10 และ 1.58 เท่า ณ
  สิ้นปี 2545 - 2548 จะเห็นว่าอัตราส่วนดังกล่าวเพิ่มขึ้นมาก ณ สิ้นปี 2548
  เนื่องจากสัดส่วนของผู้ถือหุ้นที่ลดลงเนื่องจากส่วนเกินจากการเปลี่ยนแปลงมูลค่าเงินลงทุนที่ลดลง
  อย่างไรก็ตามบริษัทยังคงมีอัตราส่วนดังกล่าวที่ค่อนข้างต่ำเมื่อเปรียบเทียบกับบริษัทพัฒนาอสังหาริมทรัพย์ที่อยู่ในตลาดหลักทรัพย์ฯ
  และด้วยสถานะทางการเงินที่แข็งแกร่ง ประกอบกับยอดขายที่อยู่ในเกณฑ์ดี
  ย่อมแสดงถึงความสามารถในการชำระหนี้ดังกล่าวในอนาคตได้เป็นอย่างดี

  แหล่งที่มาของเงินทุน

  ณ สิ้นปี 2545 บริษัทมีส่วนของผู้ถือหุ้นรวมเท่ากับ 1,705.88 ล้านบาท เพิ่มขึ้นจากปี 2544
  เท่ากับ 778.73 ล้านบาท (เพิ่มขึ้นคิดเป็นร้อยละ 83.99)
  โดยเพิ่มขึ้นจากใบสำคัญแสดงสิทธิที่ได้ใช้สิทธิซื้อหุ้นสามัญเพิ่มทุนเป็นจำนวนเงิน 90.86 ล้านบาท
  ทำให้มีทุนชำระแล้วเพิ่มเป็น 2,015.89 ล้านบาท รวมกับผลประกอบการที่มีกำไรสุทธิจำนวน
  687.87 ล้านบาท

  ณ สิ้นปี 2546 บริษัทมีส่วนของผู้ถือหุ้นรวมเท่ากับ 3,325.36 ล้านบาท เพิ่มขึ้นจากปี 2545
  เท่ากับ 1,619.48 ล้านบาท (เพิ่มขึ้นคิดเป็นร้อยละ 94.94)
  โดยเพิ่มขึ้นจากใบสำคัญแสดงสิทธิที่ได้ใช้สิทธิซื้อหุ้นสามัญเพิ่มทุนเป็นจำนวนเงิน 226.33 ล้านบาท
  ทำให้มีทุนชำระแล้วเพิ่มเป็น 2,242.18 ล้านบาท รวมกับผลประกอบการที่มีกำไรสุทธิจำนวน
  1,191.55 ล้านบาท และส่วนเกินทุนจากการเปลี่ยนแปลงมูลค่าเงินลงทุน จำนวน 410.49
  ล้านบาท

  ณ สิ้นปี 2547 บริษัทมีส่วนของผู้ถือหุ้นรวมเท่ากับ 4,266.45 ล้านบาท เพิ่มขึ้นจากปี 2546
  เท่ากับ 941.09 ล้านบาท (เพิ่มขึ้นคิดเป็นร้อยละ 28.30)
  โดยเพิ่มขึ้นจากใบสำคัญแสดงสิทธิที่ได้ใช้สิทธิซื้อหุ้นสามัญเพิ่มทุนเป็นจำนวนเงิน 22.93 ล้านบาท
  ทำให้มีทุนชำระแล้วเพิ่มเป็น 2,265.11 ล้านบาท รวมกับผลประกอบการที่มีกำไรสุทธิจำนวน
  1,097.18 ล้านบาท และส่วนเกินทุนจากการเปลี่ยนแปลงมูลค่าเงินลงทุน ที่เพิ่มขึ้นเป็น 581.55
  ล้านบาท นอกจากนี้ยังมีส่วนเกินมูลค่าหุ้นสามัญจากการซื้อเงินลงทุนในบริษัทย่อยอีก 102.66
  ล้านบาท

  ณ สิ้นปี 2548 บริษัทมีส่วนของผู้ถือหุ้นรวมเท่ากับ 3,982.82 ล้านบาท ซึ่งลดลงจากปี 2547
  เนื่องจากการขายเงินลงทุนบางส่วน
  รวมทั้งการลดลงของส่วนเกินจากการเปลี่ยนแปลงมูลค่าเงินลงทุนใน บมจ. ควอลิตี้ คอนสตรัคชั่น
  โปรดัคส์ ตามมูลค่าตลาด โดยมีส่วนเกินดังกล่าวลดลงจากสิ้นปี 2547 เป็นจำนวน 552.73
  ล้านบาท
  นอกจากนี้ยังเกิดจากการลดลงในส่วนเกินมูลค่าหุ้นสามัญจากการลงทุนในบริษัทย่อยลดลงจากการขายหุ้น
  บริษัท พรีบิลท์ จำกัด (มหาชน) เป็นจำนวน 48.21 ล้านบาท ณ สิ้นปี 2548
  มีใบสำคัญแสดงสิทธิที่ได้ใช้สิทธิซื้อหุ้นสามัญเพิ่มทุนเป็นจำนวนเงิน 6.79 ล้านบาท
  ทำให้มีทุนชำระแล้วเพิ่มเป็น 2,271.90 ล้านบาท

  ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

  ภาระการค้ำประกัน

  ณ สิ้นปี 2548 บริษัทได้มีการค้ำประกันเงินกู้ให้แก่บริษัทย่อยและบริษัทที่เกี่ยวข้องกัน
  เป็นวงเงินทั้งสิ้น 2,737.24 ล้านบาท ส่วนบริษัท เอเชี่ยน พร็อพเพอร์ตี้ จำกัด
  ได้ใช้ที่ดินเพื่อค้ำประกันเงินกู้ให้แก่ บริษัท และบริษัทที่เกี่ยวข้องกัน เป็นวงเงินทั้งสิ้น 807.00
  ล้านบาท (โปรดพิจารณาปัจจัยความเสี่ยงหัวข้อ 1.1.3 เพิ่มเติม)
  โดยเป็นการค้ำประกันวงเงินเบิกเกินบัญชี วงเงินกู้สำหรับโครงการที่อยู่ระหว่างการพัฒนา
  และวงเงินสำหรับตั๋วสัญญาใช้เงิน
  ซึ่งวงเงินค้ำประกันดังกล่าวรวมวงเงินที่บริษัทย่อยและบริษัทที่เกี่ยวข้องกันยังไม่ได้เบิกใช้วงเงิน
  และ/หรือวงเงินที่ได้ชำระคืนเงินกู้ยืมบางส่วนแล้วแต่บริษัทยังไม่ได้ถอนภาระค้ำประกัน
  ทั้งนี้การค้ำประกันดังกล่าวเป็นการค้ำประกันตามสัดส่วนที่บริษัทถือหุ้น

3.  ค่าตอบแทนของผู้สอบบัญชี

    1.  ค่าตอบแทนจากการสอบบัญชี

  ในปี 2548 บริษัทและบริษัทย่อย จ่ายค่าตอบแทนการสอบบัญชี ให้แก่สำนักงานสอบบัญชี ดีไอเอ
  เป็นจำนวนเงินรวม 2,426,000.00 บาท

2.  ค่าบริการอื่นๆ

  ในปี 2548 บริษัทและบริษัทย่อย จ่ายค่าตอบแทนของงานบริการอื่น
  ซึ่งได้แก่การตรวจสอบพิเศษเกี่ยวกับเงินค้างชำระของโครงการของบริษัทและบริษัทย่อยให้แก่สำนักงานสอบบัญชี
  ดีไอเอ เป็นจำนวนเงินรวม 100,000.00 บาท

[1] ² มูลค่างานเสร็จยังไม่ได้เรียกเก็บ เป็นรายได้ที่รับรู้ตามตามอัตราส่วนของงานที่สร้างเสร็จ
ซึ่งคำนวณตามอัตราส่วนต้นทุนของงานที่เกิดขึ้นแล้วกับต้นทุนทั้งหมดที่ประมาณว่าจะใช้ในการก่อสร้างตามสัญญา
ทั้งนี้ไม่รวมต้นทุนที่ดิน โดยจะรับรู้รายได้เมื่อได้รับชำระเกินกว่าร้อยละ 20 ของแต่ละสัญญา
และงานระหว่างก่อสร้างได้ผ่านขั้นตอนเบื้องต้นเกินกว่าร้อยละ 10 ของงานก่อสร้างทั้งโครงการ